

**Gradsko vijeće**

KLASA:944-01/17-01/04

URBROJ:2186/18-02/1-19-3

Ludbreg, 06. prosinca 2019. PRIJEDLOG

Na temelju članka 35. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17) i članka 33. Statuta Grada Ludbrega („Službeni Vjesnik Varaždinske županije“ br. 23/09, 17/13, 40/13-pročišćeni tekst, 12/18, 55/18-pročišćeni tekst i 40/19), Gradsko vijeće Grada Ludbrega na 17. sjednici održanoj 06. prosinca 2019. g., donosi sljedeće

###### R J E Š E N J E

***o raspisivanju natječaja za prodaju zemljišta poslovne***

***namjene između sportske dvorane i groblja u Ludbregu***

**PREDMET NATJEČAJA**

## Članak 1.

Raspisuje se javni natječaj za prikupljanje pisanih ponuda za prodaju zemljišta poslovne namjene (K1) između sportske dvorane i groblja u Ludbregu, i to:

1. **čkbr. 657/3** – oranica u Zagorskoj ulici od 3199 m2, upisana u zk.ul.br. 3197 k.o. Ludbreg,
2. **čkbr. 657/4** – oranica u Zagorskoj ulici od 3198 m2, upisana u zk.ul.br. 3197 k.o. Ludbreg.

**POČETNI IZNOS KUPOPRODAJNE CIJENE**

**Članak 2.**

Početni iznos kupoprodajne cijene predmetnog zemljišta utvrđen je temeljem Elaborata procjene prometne vrijednosti nekretnine, Broj: VN-0403/2017 i Broj: VN-0503/2017, od ožujka 2017., izrađenoga od tvrtke za vještačenje i projektiranje u građevinarstvu: VIP d.o.o., Varaždin, koji se Elaborat može dati na uvid zainteresiranom kupcu na njegov zahtjev, a iznosi **182,33** **kn/m2, pa ukupno početni iznos kupoprodajne cijene iznosi za:**

1. čkbr. 657/3 – **583.273,67 kn,**
2. čkbr. 657/4 – **583.091,34 kn.**

**ROK ZA PODNOŠENJE PONUDA**

**Članak 3.**

(1) Natječaj se provodi u krugovima do prodaje gore navedenih nekretnina.

(2) Svaki krug natječaja iznosi u pravilu 15 dana, a započinje, zavisno od dana objave natječaja na oglasnoj ploči Grada Ludbrega, 1. i završava 15. dana pojedinog kalendarskog mjeseca u godini, odnosno započinje 16. dana a završava istekom kalendarskog mjeseca.

(3) Po isteku pojedinog natječajnog kruga izvršit će se otvaranje ponuda dostavljenih u tom krugu i između njih izvršiti odabir najpovoljnijih ponuda.

**JAMSTVO KOD PODNOŠENJA PONUDE**

**Članak 4.**

(1) Kao garanciju ozbiljnosti ponude, svaki je ponuditelj dužan položiti **jamčevinu u iznosu od 10%** od početnog iznosa kupoprodajne cijene istaknute u ovom natječaju za pojedino zemljište.

(2) Jamčevina se uplaćuje u korist Proračuna Grada Ludbrega, IBAN HR9123400091824400005, poziv na broj HR68 7757-OIB kupca, te se obračunava u ukupni iznos cijene.

(3) Ponuditelju koji ne uspije svojom ponudom, uplaćena će se jamčevina vratiti odmah po odabiru najpovoljnije ponude.

(4) Ponuditelj čija je ponuda utvrđena kao najpovoljnija, u slučaju odustanka od ponude gubi pravo na povrat uplaćene jamčevine.

**UPUTE ZA SASTAVLJANJE PONUDE**

**Članak 5.**

(1) Ponude se dostavljaju u zatvorenim omotnicama na adresu: Grad Ludbreg, Trg Sv. Trojstva 14, Ludbreg, s naznakom na omotnici »ZA NATJEČAJ – prodaja zemljišta između sportske dvorane i groblja u Ludbregu – NE OTVARAJ«.

**(2) Ponuda na natječaj treba sadržavati:**

1. naziv ponuditelja, sjedište i OIB,
2. oznaka nekretnine za koju se dostavlja ponuda,
3. visina ponuđene kupoprodajne cijene,
4. potpis i pečat ponuditelja.

**(3) Uz ponudu se kao dokaz sposobnosti natjecatelja prilaže:**

1. poslovni plan koji sadrži: vrstu objekta/objekata koji se planiraju graditi na kupljenom zemljištu, opis proizvodnog procesa koji će se obavljati na kupljenom zemljištu, visinu i izvor planiranog ulaganja u gradnju i opremanje prostora, planiran rok za dovršetak poslovnog objekta/objekata, točan broj novih radnika koji se planiraju zaposliti vezano uz kupljeno zemljište,
2. izvod iz odgovarajućeg registra u kojem je ponuditelj kao subjekt registriran,
3. potvrda Grada Ludbrega da ponuditelj nema nepodmirenih dospjelih obveza prema Gradu Ludbregu (ne starija od 30 dana od dana podnošenja ponude),
4. potvrdu Hrvatskog zavoda za mirovinsko osiguranje o ukupnom broju zaposlenih (ne starija od 30 dana od dana podnošenja ponude)
5. BON-1 (podaci o bonitetu) za posljednju obrađenu poslovnu godinu i BON-2 (podaci o solventnosti), ne stariji od 30 dana od dana podnošenja ponude – za trgovačka društva, odnosno BON-2 ne stariji od 30 dana od dana podnošenja ponude – za obrtnika,
6. dokaz o uplaćenoj jamčevini,

(4) Neće se razmatrati nepravovremene i nepotpune ponude, te ponude osoba koja imaju nepodmirenih obveza (komunalne naknade, komunalnog doprinosa, obveze izgradnje objekata i sl.) prema Gradu Ludbregu.

**OTVARANJE PONUDA**

**Članak 6.**

(1) Podnositelji ponuda mogu prisustvovati otvaranju ponuda ako to navedu na omotnici u kojoj se nalazi ponuda.

(2) Otvaranje zaprimljenih ponuda izvršit će Komisija za imovinsko-pravna pitanja Grada Ludbrega a odluku o odabiru najpovoljnijeg ponuditelja donosi Gradsko vijeće.

**KRITERIJI ZA ODABIR NAJPOVOLJNIJE PONUDE**

**Članak 7.**

(1) Najpovoljnija ponuda je ponuda koja je uzeta u razmatranje i sadrži najvišu ponuđenu kupoprodajnu cijenu.

(2) U slučaju da dva ili više ponuditelja ponude isti iznos cijene za istu česticu, usmenim će se nadmetanjem između tih ponuditelja utvrditi najpovoljnija ponuda, a najmanji iznos za koji se ponuda može povećati je 1.000,00 kn.

**POGODNOSTI ZA PONUDITELJA**

**Članak 8.**

(1) Najpovoljniji ponuditelj može ostvariti **djelomično ili potpuno oslobođenje od plaćanja komunalne naknade, kupoprodajne cijene ili drugih davanja** sukladno važećim odlukama i mjerama Gradskog vijeća Grada Ludbrega o poticanju razvoja poduzetništva na području Grada Ludbrega.

(2) Sukladno stavku 1. ovog članka, prilikom sklapanja kupoprodajnog ugovora odabrani ponuditelj dužan je uplatiti Gradu Ludbregu **najmanje** **50% od ponuđenog iznosa kupoprodajne cijene**.

(3) **Plaćanje preostalog dijela neplaćenog iznosa kupoprodajne cijene zavisi od broja novozaposlenih osoba** tako da se kupac zemljišta oslobađa plaćanja kupoprodajne cijene razmjerno broju novozaposlenih radnika s prebivalištem na području Grada Ludbrega prema slijedećem kriteriju:

* 10% kupoprodajne cijene za 3-5 novozaposlenih radnika,
* 20% kupoprodajne cijene za 6-10 novozaposlenih radnika,
* 30% kupoprodajne cijene za 11-15 novozaposlenih radnika,
* 40% kupoprodajne cijene za 16-20 novozaposlenih radnika,
* 50% kupoprodajne cijene za 21 i više novozaposlenih radnika.

(4) Za osiguranje plaćanja preostalog iznosa kupoprodajne cijene, odabrani ponuditelj prilikom sklapanja ugovora o kupoprodaji obvezan je Gradu Ludbregu predati javnobilježnički ovjerenu **bjanko zadužnicu** na preostali iznos ponuđene kupoprodajne cijene.

**OBVEZE ODABRANOG PONUDITELJA**

**Članak 9.**

(1) Kupac je dužan **ishoditi pravomoćni akt o građenju gospodarskog objekta (objekata)** na kupljenoj nekretnini, u roku od 1 (jedne) godine od dana sklapanja ugovora o kupoprodaji, te u daljnjem roku od 2 (dvije) godine od dana pravomoćnosti akta o građenju **izgraditi gospodarski objekt(e), odnosno izvršiti znatnije radove na istima** (pod znatnijim radovima na građevinskom objektu podrazumijeva se dovršenje radova na konstrukciji građevine u skladu s važećim prostorno-planskom dokumentacijom, s potpuno završenim pokrovom kao zaštitu konstrukcije od atmosferskih utjecaja i dovršenom vanjskom fasadom).

(2) **Rokovi iz stavka 1. ovog članka bitni su sastojci ugovora** o kupoprodaji tako da će se isti smatrati raskinutim uz obvezu povrata zemljišta Gradu Ludbregu ako odabrani ponuditelj ne ispuni u roku bilo koju od predmetnih obveza, bez obzira na razloge neispunjenja.

(3) U slučaju raskida ugovora o kupoprodaji iz gore navedenih razloga, nakon što Gradu Ludbregu bude predana valjana tabularna isprava podobna za uknjižbu prava vlasništva u njegovo ime i korist, Grad Ludbreg se obvezuje kupcu vratiti nominalni iznos isplaćene kupoprodajne cijene za zemljište iz ugovora o kupoprodaji bez kamata.

(4) Obveze iz ovog članka koje se odnose na odabranog ponuditelja odnose se i na sve njegove pravne slijednike.

**Članak 10.**

(1) **U roku od 6 (šest) mjeseci od isteka roka za izgradnju gospodarskog objekta kupac je u pogledu oslobađanja plaćanja dijela kupoprodajne cijene, obvezan Gradu Ludbregu dostaviti**:

* ugovor o radu za svakog novozaposlenog radnika sklopljenog na minimalno godinu dana,
* potvrdu Hrvatskog zavoda za mirovinsko osiguranje za svakog novozaposlenog radnika,
* potvrdu Hrvatskog zavoda za mirovinsko osiguranje o ukupnom broju zaposlenih koja ne smije biti starija od 30 dana od dana podnošenja zahtjeva,
* presliku osobne iskaznice za svakog novozaposlenog radnika koji mora imati prebivalište na području Grada Ludbrega.

(2) Kupac koji u navedenom roku ne dostavi svu traženu dokumentaciju kojom dokazuje da je zaposlio određen broj novozaposlenih radnika potrebnih za oslobađanje od plaćanja dijela kupoprodajne cijene i ne ispuni svoju obvezu o zapošljavanju onog broja novozaposlenih radnika navedenog u poslovnom planu odabranog ponuditelja, obvezan je u roku od 15 (petnaest) dana od isteka predmetnog roka od 6 mjeseci, platiti Gradu Ludbregu razmjeran dio preostalog iznosa neplaćene kupoprodajne cijene zavisno od stvarnog broja novozaposlenih radnika s prebivalištem na području Grada Ludbrega za koje je dostavio traženu dokumentaciju kojom dokazuje broj novozaposlenih radnika.

(3) U roku od 30 (trideset) dana od isteka razdoblja od godinu dana za koje vrijeme je kupac obvezan imati određeni broj novozaposlenih radnika za koje koristi poticajna sredstva djelomičnog oslobađanja od plaćanja kupoprodajne cijene, **kupac je dužan dokazati da nije smanjen predmetni broj novozaposlenih radnika** dostavom Gradu Ludbregu potvrde Hrvatskog zavoda za mirovinsko osiguranje o ukupnom broju zaposlenih.

(4) Ako se u tom razdoblju kupac smanji ukupan broj novozaposlenih radnika s prebivalištem na području Grada Ludbrega ispod potrebnog broja radnika za koje koristi poticajna sredstva djelomičnog oslobađanja od plaćanja kupoprodajne cijene, kupac je obvezan u roku od 15 (petnaest) dana od isteka predmetnog roka od 30 (trideset) dana, platiti prodavatelju razmjeran dio preostalog iznosa neplaćene kupoprodajne cijene zavisno od stvarnog broja novozaposlenih radnika s prebivalištem na području Grada Ludbrega.

**PRIJELAZNE I ZAVRŠNE ODREDBE**

**Članak 11.**

(1) Ovo Rješenje stupa na snagu danom donošenja, a objavljuje se na oglasnoj ploči i web stranici Grada Ludbrega s danom 16. prosinca 2019. g.

(2) Stupanjem na snagu ovog Rješenja prestaje važiti Rješenje o raspisivanju natječaja za prodaju zemljišta poslovne namjene između sportske dvorane i groblja u Ludbregu, od 28. lipnja 2019., KLASA:944-01/17-01/04, URBROJ:2186/18-02/1-19-2.

(3) Ovo Rješenje je izmijenjeno u odnosu na prethodno Rješenje iz stavka (2) ovog članka, u dijelu članka 9. iz razloga što na prethodno Rješenje o raspisivanju natječaja nije pristigla niti jedna ponuda, pa je bilo potrebno omogućiti kupnju nekretnine bez ugovaranja zabrane opterećenja nekretnine u zemljišnim knjigama, bez ugovaranja ugovorne kazne zbog neispunjenja u iznosu od 20% od ukupne cijene zemljišta i bez obveze zabrane otuđenja nekretnine i prava prvokupa u korist Grada Ludbrega, budući da su te obveze onemogućavale poduzetnike u financiranju projekta putem kreditnog zaduženja, kao i iz razloga što ispunjenje ovih obveza kupaca nekretnina u zadanim rokovima, u određenoj mjeri ovisi o vanjskim čimbenicima i okolnostima na koje kupci ne mogu utjecati.

Predsjednik

Gradskog vijeća

Antun Šimić